3.7.2016 20:05 | Myjavčania prvý krok zvládli! Klub z kopaníc absolvoval vo štvrtok krst na európskej pohárovej scéne. Pri premiére si nepočínal najhoršie, veď zo súboja s Admirou Wacker Mödling, ktorý sa hral na štadióne v St. Pöltene, si napokon odvážal cennú remízu 1:1.
PO PRVOM ZÁPASE 1. PREDKOLA EURÓPSKEJ LIGY ADMIRA WACKER MÖDLING – SPARTAK MYJAVA (1:1)
Rakúsky zástupca vzbudzoval rešpekt už tým, že v príprave zvíťazil vo všetkých štyroch zápasoch. Dokázal zdolať aj účastníka najvyššej ruskej súťaže Terek Groznyj (1:0).
Myjavčania v súboji s medzinárodne skúsenejším protivníkom nehrali vedľajšiu rolu. Ich hra nebola síce bez chyby, najmä prvom polčase pôsobili trochu zakríknuto. Najlepší strelec v príprave Kolár, sa na hrote nedokázal presadiť, zo stredovej formácie, kde Daniela prevýšil Kukoľ, si to žiadalo silnejšiu podporu.
Myjavčania sa po inkasovanom góle zomkli a ožili ešte v poslednej päťminútovke prvého dejstva. V zlepšenom trende pokračovali aj po prestávke a po príchode dvojice skúsených hráčov Pekára a Sládeka získavali čoraz pevnejšiu pôdu pod nohami. Zlepšený výkon korunovali vyrovnávajúcim gólom Kóňu.
Gól dosiahnutý na pôde súpera sa v pohárových dueloch cení zlatom. "Malý" Spartak ho strelil a dosiahol veľký výsledok. Pravda, remízu 1:1 musia zverenci trénera Mikuláša Radványiho o týždeň podčiarknuť domácim úspechom. No už zápas v St. Pöltene ukázal, že Myjavčania disponujú dostatočnou kvalitou na to, aby odveta s Admirou nebola pre nich konečnou v prebiehajúcej edícii Európskej ligy.